  Анжелика Тихонова корреспондент Кырӟась, кылбурчи Богдан Анфиногенов 13-тӥ пӧсьтолэзе Пичи Пурга ёрослэн 90 ар тырмонэзлы сӥзем сӥё-дано ужрадын выль клипеныз тодматӥз. «Пичи мыло-кыдо Пурга» кырӟан «Мурӝол Underground» ӵектослы гожтэмын вал, вераз со ивортодэтъя «Удмуртия» агентстволэн корреспондентэзлы.    Богдан Анфиногеновлэн кылъёсызъя, «ВКонтакте» мерлыко вотэсысь бамаз кӧня ке гуртъёс сярысь вашкала такмакъёсты поттэмез бере, та кырӟанэз гожтыны мылкыд Пичи Пургаысь ёрос лыдӟетъюртлэн кивалтӥсез Людмила Шумилова сётӥз. Нош бӧрысь соя клип но лэсьтыны малпан кылдӥз, эшшо ик туэ толалтэ «шудо учыр но тупаз».  Пичи Пурга школалы 150 ар юбилейной ужрад бере ёрослэн тӧроеныз Сергей Васильевич Юринэн пумиським но со ӵектӥз мыным ёрослэн юбилеезлы, луозы ке мынам кыӵе ке малпанъёсы, ваньзэ шараяны, вераны. Мон соку ик та клип сярысь верай. Со бордысь ик ваньмыз кутскиз Богдан Анфиногенов, кырӟась, клиплэн авторез Клипе трос гинэ ёросысь адямиос пыриськизы, соос пӧлын тодмо, дано муртъёс но: Валентин Тубылов – 1990-1995 аръёсы Удмуртиысь Вылӥ Кенешлэн нырысетӥ тӧроез, 1997-2009 аръёсы «Удмурт Кенеш» огазеяськонлэн тӧроез; «Брангурт песянайёс», Татьяна Москвина – «Удмурт дэрем» студилэн кивалтӥсез, реставратор; Яков Петров – Улын Юри гуртлэн старостаез, Удмуртиысь кивалтэтлэн «Признание» премиезлэн лауреатэз; Николай Соколов – Баграш-Бигра гуртысь кибашлы, гуртын музей-юрт пуктон бордын тыршись.  Со сяна, клипе Баграш-Бигра гуртысь но Пичи Пургаысь нылъёслэн эктонъя коллективъёссы, ёрос центрысь пичи кизили Егор Маштаков, огшоры гуртоос но пиналъёс пыриськизы.  Ужмы вань пичипурга калыклы но быдэс элькунысь вань умой адямиослы сӥземын, мед соос адӟозы, ёросмы улэ шуыса, сомында трос чебер интыос но адямиос милям вань шуыса. Котькыӵе адями понна бадӟым вордскем шаермы одно ик «пичи Родинаысен» кутске Богдан Анфиногенов, кырӟась, клиплэн авторез Со сяна, кырӟась та клип удмурт кылэз вӧлмытыны, азинтыны юрттоз шуыса оске, угось со гожтэмын удмурт кылын.  Клип бордын режиссёр Влад Степанов но оператор Илья Дерендяев тыршизы. Съёмкаос куинь нунал кыстӥськизы. Со дыр ӵоже соос Пичи Пурга ёросысь Брангурт, Пичи Пурга, Уча черкогуртъёсы, Гожна, Арлан, Чокал, Вуж Мӧнья, Улын Юри гуртъёсы вуылӥзы. Тегъёс: Лулчеберет Удмуртия ПичиПурга БогданАнфиногенов кырӟан крезьгур  